**ПРЕДЛОГ - ПРАВИЛНИК ЗА ИЗМЕНУВАЊЕ И ДОПОЛНУВАЊЕ НА ПРАВИЛНИКОТ**

**ЗА ВИДОТ И СОДРЖИНАТА НА ПОДАТОЦИТЕ И ИНФОРМАЦИИТЕ ЗА ОПШТИТЕ УСЛОВИ ВО ОДНОС НА ПРИСТАПОТ И КОРИСТЕЊЕТО НА ЈАВНИТЕ КОМУНИКАЦИСКИ УСЛУГИ КОИ ГИ ОБЈАВУВААТ ОПЕРАТОРИТЕ И ЗА ВИДОТ И СОДРЖИНАТА НА ПОДАТОЦИТЕ ШТО ЌЕ ГИ ОБЈАВУВА АГЕНЦИЈАТА ЗА ЕЛЕКТРОНСКИ КОМУНИКАЦИИ**

Член 1

Во Правилникот за видот и содржината на податоците и информациите за општите услови во однос на пристапот и користењето на јавните комуникациски услуги кои ги објавуваат операторите и за видот и содржината на податоците што ке ги објавува Агенцијата за електронски комуникации ("Службен весник на Република Македонија " број 16/15, 197/17 и 148/20 ), во членот 11 став (4), точката на крајот се заменува со запирка и се додаваат зборовите “ или експлицитно изразена волја со согласност за достава на писмено преку платформата на операторот, согласно Прилог 8 од овој Правилник “.

Член 2

Во членот 14 алинеа 8 по зборот “ предупредување ” се додаваат зборовите “ со СМС порака или повик, “.

Член 3

Во членот 14 алинеа 9 по зборот ”известување ” се додаваат зборовите “ со СМС порака или повик, “.

Член 4

Во членот 17 став (2), зборовите “ согласно член 11 став (4) “, се заменуваат со зборовите “ согласно точка 1.1 од Прилог 8 од овој Правилник “.

Член 5

По Прилог 7 од Правилникот, се додава Прилог 8

**Прилог 8 - Функционални карактеристики на платформата за достава на писмено во електронска форма при комуникација со претплатниците**

**Вовед –** Имајќи ја во предвид сé помасовната употреба на средствата за електронска комуникација, преминот кон дигитално општество, трендот на заменување на хартијата како основен облик на комуникација и заштитата на животната средина на глобално ниво, Агенцијата за електронски комуникации во рамките на своите законски надлежности, поттикнува олеснување на начинот на комуникација и достава на писмено, со можност за избор на претплатникот за формата и начинот на комуникација, во нивните односи со операторите. Целта е да се даде можност за развивање на систем, кој ќе овозможи подобрена ефикасност и функционалност при комуникацијата, подобрени функционалности и пристап до услугите и заштита на животната средина, секако на задоволство на крајните корисници и операторите како чинители на пазарот на електронските комуникациски услуги.

Во овој прилог се регулират функционалните карактеристики на платформата за достава на писмено во електронска форма при комуникација со претплатниците, но не се ограничува на:

Приговор од претплатник,

Одговор по приговор од оператор,

Детална сметка со приказ на поединечни податоци, согласно член 14 алинеа (1) од овој Правилник ,

Барање за склучување на претплатнички договор, согласно член 6 од овој Правилник,

Барање за раскинување на претплатнички договор, согласно член 20 од овој Правилник и

Фактура.

Фактурата од точка 1 на овој Прилог, се доставува во електронска форма по претходна согласност на примателот на фактурата, согласно Законот за данокот на додадена вредност.

1. Со пристапот на платформата на операторот од страна на претплатникот, истата претставува официјален канал за форма и начин на информирање и комуникација со претплатниците.
2. Корисници на платформата се: операторите, претплатниците и Агенцијата за електронски комуникации. Операторите треба да обезбедат авторизиран пристап до платформата на овластените лица на Агенцијата за електронски комуникации, согласно член 55 од ЗЕК.
3. На експлицитно изразена волја за согласност од страна на претплатникот, операторот треба да пристапи кон достава, евиденција и архивирање на писменото во електронска форма. Претплатникот може да побара промена на начинот на информирање, комуникација и достава на писмено со операторот преку наведената платформа еднаш во 30 дена, а операторот има рок за постапување по истото во рок од 3 дена.
4. Платформата на операторот е технолошки неутрална, а особено треба кумулативно да ги задоволи следните функционални барања:

5.1. Да обезбеди дигитализација и подобрени финкционалности на страната на операторите и на крајните корисници, преку подобрени функционалности со минимизирање на потребното време за физичко присуство во продажните салони, при извршување на предвидените активности помеѓу операторот и претплатниците.

5.2. Да обезбеди системски запис со датум и време на поднесување односно поставување на наведените документи, како и да задржи податоци за мрежно-терминалната опрема од кои се вршени настаните (IP и MAC адреса).

5.3. Да обезбеди моментална електронска конфирмација за успешно завршена активност преку e-mail или смс порака, до поднесителот и до примачот, преку истиот медиум на кој е аплицирано.

5.4. Да обезбеди високо ниво на безбедност и заштита на сите лични податоци на претплатниците и при генерирање и/или промена на терминална опрема (IP или MAC адреса), да обезбеди автентизација со потврда преку e-mail или СМС порака.

5.5. Да обезбеди постојан пристап на корисниците до платформата 24/7, во 95% од времетo.

5.6. Да обезбеди соодветни статистички и аналитички податоци, кои Агенцијата има право да ги користи за потребите на развој на пазарот, а согласно обврските на Агенцијата за транспарентност и недискриминација.

5.7. Да обезбеди зачувување на податоците во електронска форма на дигитална архива, во времетраење на пропишаниот рок на постапката, но не подолго од 12 месеци од датумот на издавање или прием на писменото.

5.8. Да обезбеди подеднаква примена како за резиденцијални така и за деловни корисници.

5.9.Секој документ треба да содржи податоци за идентификација и верификација на поднесителот.

5.10. Да обезбеди соодветна прегледност и деталност на електронскиот документ, и можност за зачувување на локална копија во pdf формат  
5.11. Да обезбеди пристап за претплатниците до минимум две платформи на медиуми ( десктоп и мобилна верзија).  
5.12. Сите горе наведени барања треба да бидат во согласност со националната законска регулатива.

6. Развојот и одржувањето на платформата ја финансирааат операторите.

7. Платформата ќе се развива во рок од 2 ( два) месеци, ќе се тестира (од тестер претплатници во beta верзија, и од Агенцијата) во рок од 2 (две) седмици, а ќе се имплементира во рок од 1 месец по одобрувањето на финалната верзија од Агенцијата за електронски комуникации.

Член 5

Овој правилник влегува во сила со денот на неговото објавување во “Службен весник на Република Северна Македонија”.

По влегувањето во сила, Правилникот ќе биде објавен на веб-страницата на Агенцијата.

Бр.\_\_\_\_\_\_\_\_\_\_\_\_\_ Директор,

\_\_\_\_\_\_\_\_\_\_\_ 2020 година. Сашо Димитријоски